《舟中重阳写怀二首 其二》
明代·江源

屈指重阳近，谁邀把菊欢。忽叹秋渐老，转觉雨添寒。

秉烛看雄剑，呼汤咽药丸。病妻书昨得，多是劝加餐。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。